Jong ma skenk geboorte aan negelingDie ma en haar negeling word in die Ain Borja-kliniek in Casablanca behandel. (Foto: AFP) ŉ 25-jarige vrou van Mali, Wes-Afrika, het ’n groot verrassing gekry toe sy aan ŉ negeling geboorte geskenk het. Dokters het aanvanklik aan haar gesê dat sy ŉ seweling verwag. Halima Cisse het Dinsdag in Morokko, Noord-Afrika, deur middel van ’n keisersnee aan nege babas geboorte geskenk. Sy het vyf dogters en vier seuns die wêreld ingebring. Die regering van Mali het Cisse na Marokko gevlieg sodat sy daar geboorte kan skenk, aangesien sy glo beter mediese sorg in dié land sou kry. Sonar-ondersoeke wat in Mali en Marokko gedoen is, het aanvanklik getoon dat Cisse sewe babas verwag. Volgens Fanta Siby, Mali se minister van gesondheid, het die geboorteproses goed afgeloop en gaan dit goed met die ma en babas. Hulle sal oor ŉ paar weke kan terugkeer huis toe. Dokters was bekommerd oor Cisse se gesondheid, sowel as die kans op die babas se oorlewing. Volgens die Marokkaanse regering is ŉ negeling ŉ “uiters seldsame verskynsel”.